Document ID: 32007R1388

REGOLAMENT TAL-KUMMISSJONI (KE) Nru 1388/2007
tas-27 ta’ Novembru 2007
li jemenda r-Regolament (KE) Nru 382/2005 li jistabbilixxi regoli ddettaljati għall-implimentazzjoni tar-Regolament tal-Kunsill (KE) Nru 1786/2003 dwar l-organizzazzjoni komuni tas-suq ta’ l-għalf niexef [imnixxef]
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1786/2003 tad-29 ta’ Settembru 2003 dwar l-organizzazzjoni komuni tas-suq fl-għalf niexef [imnixxef] (1), u partikolarment l-Artikolu 20 tiegħu,
Wara li kkunsidrat r-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KE) Nru 2358/71 u (KE) Nru 2529/2001 (2), u partikolarment it-tieni subparagrafu ta’ l-Artikolu 71(2) tiegħu,
Billi:
(1)
Jeħtieġ li l-politika agrikola komuni tkun issimplifikata kemm jista' jkun biex tiffaċilita l-aċċess għal-leġiżlazzjoni u tnaqqas il-piżijiet amministrattivi ta’ l-operaturi u ta’ l-amministrazzjoni.
(2)
Ir-Regolament (KE) Nru 1786/2003 jipprovdi għal għajnuna waħdanija għall-prodotti kollha eliġibbli msemmija fl-Artikolu 1 tiegħu, irrispettivament mill-karatteristiċi partikolari tagħhom jew mill-metodu ta’ produzzjoni tagħhom. Għaldaqstant, ċerti rekwiżiti rigward il-metodi ta’ produzzjoni ta’ l-għalf imnixxef u deidrat, maħsubin biex jiffaċilitaw id-distinzjoni bejn l-għalf imnixxef bix-xemx u l-għalf deidrat, m'għadhomx meħtieġa. Dan għandu jġib miegħu l-possibbiltà ta’ evoluzzjoni ta’ l-użi kummerċjali u jiffaċilita l-iżvilupp ta’ metodi ta’ produzzjoni aktar effikaċi u li jirrispettaw aktar l-ambjent. Fl-istess ħin, għandu jkun ċar li l-approvazzjoni ta’ l-impriżi ta’ l-ipproċessar tibqa' soġġetta għall-kundizzjoni li jkunu kapaċi jipproduċu għalf imnixxef skond l-Artikolu 9 tar-Regolament (KE) Nru 1786/2003.
(3)
Għall-istess raġuni, l-obbligi relatati mal-produzzjoni ta’ l-għalf imsemmijin fl-Artikolu 8 tar-Regolament tal-Kummissjoni (KE) Nru 382/2005 (3) ma għadhomx meħtieġa; dan għandu jġib miegħu tnaqqis ta’ l-ispejjeż amministrattivi u ta’ verifika.
(4)
Bil-għan li jsiru aktar effikaċi l-kontrolli fuq il-post ta’ l-impriżi ta’ l-ipproċessar, għandu jiġi ċċarat li ċerta informazzjoni għandha titqiegħed għad-dispożizzjoni ta’ l-awtoritajiet kompetenti, kif ukoll li r-rapporti ta’ kontroll għandhom jagħtu rendikont tad-dokumenti eżaminati.
(5)
Sabiex l-informazzjoni dwar l-enerġija użata fil-produzzjoni ta’ l-għalf deidrat tkun ikkompletata, għandu jiżdidilha parametru addizzjonali.
(6)
Jeħtieġ li r-Regolament (KE) Nru 382/2005 jigi emendat skond dan.
(7)
Billi s-sena tas-suq 2007-2008 diġà bdiet, u sabiex jiġi evitat li l-operaturi tas-settur ikunu sottomessi għal trattament differenti skond meta jressqu l-applikazzjoni tagħhom, jeħtieġ li dan ir-Regolament japplika biss mis-sena tas-suq 2008-2009.
(8)
Il-miżuri pprovduti f'dan ir-Regolament huma konformi ma’ l-opinjoni tal-Kumitat Konġunt ta’ Ġestjoni għaċ-ċereali u għall-pagamenti diretti,
ADOTTAT DAN IR-REGOLAMENT:
Artikolu 1
Ir-Regolament (KE) Nru 382/2005 huwa emendat kif ġej:
(1)
L-Artikolu 2 jinbidel bit-test li ġej:
“Artikolu 2
Definizzjonijiet
Għall-finijiet ta’ dan ir-Regolament:
(1)
‘għalf imnixxef’ tfisser il-prodotti msemmija fl-Artikolu 1 tar-Regolament (KE) Nru 1786/2003;
(2)
‘prodotti oħra ta’ l-għalf simili’ tfisser il-prodotti erbaċej ta’ l-għalf imnixxef artifiċjalment bis-sħana li jaqgħu taħt il-kodiċi NM 1214 90 90, u partikolarment:
-
il-leguminużi erbaċej,
-
il-ħxejjex erbaċej,
-
iċ-ċereali maħsuda fl-istat aħdar, pjanti sħaħ, żerriegħa mhux misjura, imsemmija fl-Anness IX, punt I, tar-Regolament (KE) Nru 1782/2003;
(3)
‘impriża ta’ l-ipproċessar’ tfisser kull impriża ta’ l-ipproċessar ta’ għalf imnixxef skond l-Artikolu 7 tar-Regolament (KE) Nru 1786/2003, approvata kif xieraq mill-Istat Membru fejn tinsab;
(4)
‘xerrej ta’ l-għalf għat-tnixxif u/jew għat-tħin’ tfisser kull persuna fiżika jew ġuridika skond l-Artikolu 10(c)(iii) tar-Regolament (KE) Nru 1786/2003, approvata kif xieraq mill-Istati Membri fejn tinsab, li tixtri għalf frisk mill-produtturi sabiex jiġi kkonsenjat lill-impriża ta’ l-ipproċessar;
(5)
‘lott’ tfisser kwantità speċifika ta’ għalf ta’ kwalità uniformi f'dak li għandu x'jaqsam mal-kompożizzjoni, ma’ l-indewwa u mal-kontenut protejku, li toħroġ minn impriża ta’ l-ipproċessar fl-istess ħin;
(6)
‘taħlita’ tfisser prodott għall-għalf tal-bhejjem, li fih għalf imnixxef u/jew mitħun mill-impriża ta’ l-ipproċessar, u addittivi.
L-‘addittivi’ huma prodotti ta’ xorta oħra ta’ għalf imnixxef, inklużi l-aġenti tat-tagħqid u agglomeranti (caking agents), jew ta’ l-istess xorta, iżda imnixxfa u/jew mitħuna post ieħor.
Madankollu, għalf imnixxef li fih addittivi fil-limitu massimu ta’ 3 % tal-piż totali tal-prodott lest ma jitqiesx bħala taħlita, sakemm il-kontenut ta’ nitroġenu totali meta mqabbel mas-sustanza niexfa ta’ l-addittiv ma jaqbiżx 2.4 %;
(7)
‘ġonot raba’ tfisser il-ġonot identifikati skond is-sistema ta’ identifikazzjoni tal-ġonot raba' tas-sistema integrata ta’ ġestjoni u verifika, imsemmija fl-Artikoli 18 u 20 tar-Regolament (KE) Nru 1782/2003 u ta’ l-Artikolu 6 tar-Regolament tal-Kummissjoni (KE) Nru 796/2004 (*);
(8)
‘applikazzjoni unika għall-għajnuna’ tfisser l-applikazzjoni għall-għajnuna msemmija fl-Artikolu 22 tar-Regolament (KE) Nru 1782/2003 u fl-Artikoli 12 u 14 tar-Regolament (KE) Nru 796/2004;
(9)
‘destinatarju finali ta’ lott għalf imnixxef’ tfisser l-aħħar persuna li rċeviet dan il-lott fl-istess forma meta ħareġ mill-impriża ta’ l-ipproċessar, bil-għan li l-għalf imnixxef jiġi pproċessat jew użat għall-għalf tal-bhejjem.
(*) ĠU L 141, 30.4.2004, p. 18.”" 						
(2)
L-Artikolu 3 jinbidel b'dan li ġej:
“Artikolu 3
Prodotti eliġibbli għall-għajnuna
Għall-finijiet ta’ dan ir-Regolament, huwa eliġibbli għall-għajnuna pprovduta fl-Artikolu 4 tar-Regolament (KE) Nru 1786/2003 l-għalf imnixxef li, minbarra r-rekwiżiti speċifikati fl-Artikolu 9 ta’ l-istess Regolament, jissodisfa r-rekwiżiti għat-tqegħid fis-suq bħala prodotti għall-għalf ta’ l-annimali, li joħorġu, fi stat mhux mibdul jew bħala taħlita, mill-impjant ta’ l-impriża ta’ l-ipproċessar jew, meta ma jkunux jistgħu jinħażnu fl-impjant, li joħorġu minn post ta’ ħżin barra mill-impjant, li jiggarantixxi l-monitoraġġ xieraq ta’ l-għalf maħżun u li jkun ġie approvat minn qabel mill-awtorità kompetenti.
L-għoti ta’ l-għajnuna għandu jkun limitat għall-kwantitajiet ta’ prodotti miksubin permezz tat-tnixxif ta’ l-għalf fuq ġonot raba' użati għal skopijiet agrikoli fis-sens ta’ l-Artikolu 51 tar-Regolament (KE) Nru 1782/2003.”
(3)
L-Artikolu 5(a)(ii) huwa mibdul bit-test li ġej:
“(ii)
deskrizzjoni tat-tagħmir tekniku, u b'mod partikolari l-istallazzjonijiet ta’ tnixxif artifiċjali bis-sħana u t-tagħmir ta’ tħin, b'dettalji dwar il-kapaċità ta’ evaporazzjoni kull siegħa u t-temperatura waqt l-operat, kif ukoll dwar it-tagħmir għall-użin, bil-għan li jinkiseb prodott konformi mal-kontenut ta’ ndewwa u mal-kontenut minimu ta’ proteini msemmija fl-Artikolu 9 tar-Regolament (KE) Nru 1786/2003.”
(4)
L-Artikolu 6(d) jitħassar.
(5)
L-Artikolu 8 jitħassar.
(6)
L-ewwel subparagrafu ta’ l-Artikolu 10(3) huwa mibdul b'li ġej:
“Id-determinazzjoni tal-kontenut ta’ ndewwa u tal-kontenut ta’ proteini nejja, imsemmija fl-Artikolu 9 tar-Regolament (KE) Nru 1786/2003, issir permezz tat-teħid ta’ kampjun għal kull 110 tunnellati (massimu) ta’ kull lott ta’ għalf imnixxef li joħroġ mill-impriża ta’ pproċessar, jew li jkun tħallat fl-impjant tagħha skond il-metodu stipulat fid-Direttivi tal-Kummissjoni 76/371/KEE (**), 71/393/KEE (***) et 72/199/KEE (****).
(**) ĠU L 102, 15.4.1976, p. 1." 						
(***) ĠU L 279, 20.12.1971, p. 7." 						
(****) ĠU L 123, 29.5.1972, p. 6.”" 						
(7)
L-Artikolu 11(1) jinbidel b'li ġej:
“1. L-impriżi ta’ pproċessar għandhom jiddeterminaw, permezz ta’ wżin sistematiku, il-kwantità eżatta ta’ għalf għat-tnixxif jew għat-tħin li jirċievu għall-ipproċessar.”
(8)
L-Artikolu 12(2) jinbidel b'li ġej:
“2. L-impriżi ta’ pproċessar għandhom iżommu reġistri separati tal-ħażniet għal kull xorta ta’ għalf imnixxef ipprovduta fl-Artikolu 1 tar-Regolament (KE) Nru 1786/2003.”
(9)
L-Artikolu 26(1) jinbidel b'li ġej:
“1. L-awtoritajiet kompetenti għandhom jivverifikaw, talanqas darba kull sena tas-suq, ir-reġistri tal-ħażniet imsemmija fl-Artikolu 12 ta’ l-impriżi kollha ta’ pproċessar, u b'mod partikolari, għandhom jivverifikaw ir-rabta bejn ir-reġistri tal-ħażniet u l-kontijiet, inklużi r-rendikonti bankarji u l-fatturi korrispondenti.”
(10)
L-Artikolu 28(1) jinbidel b'li ġej:
“1. Ma’ kull kontroll fuq il-post għandu jsir rapport ta’ kontroll li jagħti dettalji speċifiċi dwar l-aspetti differenti tal-kontrolli mwettqa, u b'mod partikolari, dwar id-dokumenti u r-reġistri eżaminati.”
(11)
Fl-Anness I, it-test tal-linja “e” jinbidel b'li ġej:
Suġġett
Unità
Kwantità
“e1
Konsum speċifiku medju
Megajoule kull kg ta’ għalf deidrat
e2
Enerġija użata għal kull tunnellata ta’ ilma evaporat
Megajoule kull kg ta’ ilma evaporat”
Artikolu 2
Dan ir-Regolament jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Japplika mis-sena tas-suq 2008-2009.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 27 ta’ Novembru 2007.

Labels: 1
15
19
6